A Nagy Titok töredékei eddig is fellelhetők voltak szájhagyomány útján fennmaradt bölcsességekben, irodalmi művekben, különböző vallásos és filozófiai szövegekben. A darabkák azonban most először állnak össze teljes kinyilatkoztatássá, mely képes megváltoztatni mindazok életét, akik kapcsolatba kerülnek vele.

Ez a könyv megmutatja, hogyan használhatod A Titkot életed minden területén – legyen szó pénzről, egészségről, kapcsolatokról vagy a boldogságról úgy általában. Segítségével felfedezhetsz egy benned rejlő, kiaknázatlan erőforrást, amely képes megszépíteni az életedet.

A könyv lapjain mai tanítómesterek szólalnak meg, akik már megtapasztalták ezt az erőt. Ők A Titok által megszabadultak betegségeiktől, mesés vagyonra tettek szert, legyőzték az előttük tornyosuló akadályokat, és olyan dolgokra voltak képesek, amelyeket a legtöbb ember lehetetlennek gondol.

A fordítás az alábbi kiadás alapján készült:

Rhonda Byrne / The Secret

Atria Books/Beyond Words, an imprint of Simon & Schuster, Inc., 2006

www.thesecret.tv

Fordította Cziczelszky Judit

Szerkesztette Miklós Gábor

Copyright © Creste LLC., 2006

A THE SECRET és a The Secret logo a Creste LLC. által jegyzett védjegy.

Hungarian translation © Cziczelszky Judit, 2007

Hungarian edition © Neemtree Corporation AG., 2014

Book layout and design by Gozer Media P/L (Australia), www.gozer.com.au

Directed by The Secret.

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését, egyetlen pénzügyi terv elkészítését sem. Nem helyettesíthetik a képzett egészség- vagy pénzügyi szakemberrel folytatott konzultációt. E könyv tartalma csupán segítséget nyújt egy egészség- vagy pénzügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

ISBN: 978-963-529-221-9 (EPUB)

ISBN: 978-963-529-222-6 (MOBI)

Elektronikus verzió

Amint fent, úgy lent.
Amint belül, úgy kívül.

– Smaragdtábla, Kr. e. 3000 körül

Neked

Szeretném, ha A Titok szeretetet
és örömöt vinne egész létezésedbe.

Ezt kívánom Neked
és a világnak.

Előszó

Egy évvel ezelőtt az életem romokban hevert. Halálra dolgoztam magam, hirtelen elveszítettem az édesapámat, munkahelyi és családi kapcsolataimon pedig zűrzavar uralkodott. Akkor még nem sejtettem, hogy ez az óriási kétségbeesés hozza majd el életem legnagyobb ajándékát.

A Nagy Titok tárult fel előttem – az élet Titka. Az első bepillantást egy százéves könyv adta, amelyet Hayley lányom nyomott a kezembe. Elkezdtem kutatni A Titok után. Alig hittem a szememnek, amikor láttam, ki mindenki tudott róla. Sorra bukkantak elém az emberiség történetének legnagyobb figurái: Platón, Shakespeare, Newton, Hugo, Beethoven, Lincoln, Emerson, Edison, Einstein.

Azon tűnődtem, vajon miért nem tud erről mindenki. Égető vágyat éreztem, hogy megosszam A Titkot a világgal, ehhez pedig kortárs segítőtársakat kerestem, akik szintén ismerik.

Jöttek is szép sorban. Olyan lettem, mint egy mágnes: egyik nagy tudású mester után a másikat vonzottam magamhoz. Ahogy az elsőt felfedeztem, ő elvezetett a másodikhoz, és így tovább. A lánc tökéletesen működött. Ha rossz útra tévedtem, valami mindig eltérítette a figyelmemet, és egy kis kerülővel elvitt a következő tanítóig. Sokszor előfordult, hogy „véletlenül” másik internetes linkre kattintottam, mint amelyikre szerettem volna, és ezáltal lényegi információk birtokába jutottam. Néhány hét alatt sikerült végigkövetnem, hogyan alakult A Titok története az évszázadok során, valamint ráakadtam több, ma élő birtokosára is.

Fejembe vettem, hogy egy filmben tárom a világ elé A Titkot. Két hónap alatt az egész produkciós csapat, akikkel dolgoztam, megismerkedett ezzel a tudással. Nagyon fontos volt, hogy minden munkatárs tudja, miről van szó, hiszen e nélkül lehetetlen lett volna véghezvinni a tervünket.

Ekkor még egyetlen tanító sem volt, akit leszerződtettünk volna a filmünkhöz. A Titok azonban a miénk volt. Rendületlen hittel utaztam hát Ausztráliából az Egyesült Államokba, ahol a mesterek zöme él. Hét hét alatt ötvenöt ember állt A Titok csapatának kamerája elé.

A leforgatott anyag 120 órányira rúgott. A Titok születésének minden pillanatában maga A Titok segített bennünket. Szó szerint magunkhoz vonzottunk mindent és mindenkit, amire és akire szükségünk volt.

Nyolc hónap múlva bemutattuk a filmet.

Amint a film végigsöpört a világon, csodás beszámolók végeláthatatlan sora zúdult ránk: az emberek leírták, hogy krónikus fájdalmaktól, depressziótól és betegségektől szabadultak meg; súlyos balesetek után álltak lábra; sőt voltak, akik a halál torkából tértek vissza. Több ezer történet érkezett, amelyek mesés vagyonokról és váratlan pénzekről szóltak. Sokan arra használták A Titkot, hogy magukhoz vonzzák álmaik otthonát, társát, autóját, állását vagy előléptetését. Előfordult, hogy üzleti vállalkozások napok alatt virágoztak fel. Különösen szívet melengető érzés volt kisgyermekes családokról olvasni, akik újra egymásra találtak.

A leglélegzetelállítóbb történetek gyermekektől érkeztek, akik saját kis céljaik – például jobb jegyek vagy barátságok – elérésére használták A Titkot. Orvosok, egyetemek és iskolák, egészségmegőrző alapítványok, templomok, spirituális centrumok hada érzett rá késztetést, hogy megossza A Titkot a hozzájuk forduló emberekkel. Világszerte rendeztek otthoni Titok-partikat, ahol az emberek együtt fedezték fel a tudást szeretteikkel és barátaikkal. A Titok segítségével mindenféle dolgot megvalósítottak már – legyen szó akár valami apróságról, akár tízmillió dollárról. És mindez a film megjelenése utáni néhány hónapban történt.

A Titok megalkotásával az volt a célom – sőt mind a mai napig az lebeg a szemem előtt –, hogy örömöt vigyek emberek millióinak az életébe. Vágyam megvalósulását a velem dolgozó csapat nap mint nap tapasztalja, hiszen folyamatosan érkeznek a hálálkodó levelek, amelyeket a világ legkülönfélébb pontjain élő emberektől kapunk, korra, bőrszínre és nemzetiségre való tekintet nélkül. Nem létezik olyan dolog, amelyet ne érhetnél el ezzel a tudással. Mindegy, hogy ki vagy és hol élsz, A Titok képes megadni neked mindazt, amire vágysz.

A könyvben huszonnégy csodálatos tanító szólal meg. Üzenetüket az Egyesült Államok különböző pontjain, eltérő időpontokban rögzítettük, mégis mintha ugyanazon a hangon szólnának. Szavaik mellett történeteket is olvashatsz, amelyek működés közben mutatják be az általuk közvetített tudást. Minden ötletet és kiskaput megosztok veled, hogy azt az életet tudd élni, amelyet megálmodtál magadnak.

Észre fogod venni, hogy bizonyos helyeken nagybetűvel írom a „Te” szót. Ezt azért teszem, mert szeretném, ha éreznéd, hogy ezt a könyvet Neked, az Olvasónak írtam. Személyesen Hozzád beszélek. Szeretném, ha bensőséges kötődés alakulna ki benned a most következő oldalakkal kapcsolatban, hiszen A Titok érted van.

Ahogy egyre inkább elmerülsz A Titok rejtelmeiben, megtudod, hogyan érhetsz el és tehetsz magadévá bármit, amit csak szeretnél. Igaz valód tárul fel előtted. Rájössz, micsoda nagyszerű dolgok várnak rád az életben.

Köszönetnyilvánítás

A lehető legmélyebb hálával szeretnék köszönetet mondani mindazoknak, akiknek a jelenléte inspirálta, megérintette és megvilágosította az életemet.

Hálámat külön is szeretném kifejezni a következő személyeknek, akik csodálatos támogatásukkal és közreműködésükkel segítették a könyv megszületését:

Mély tisztelet A Titok itt következő társszerzőinek, akik nem fukarkodtak bölcsességükkel, szeretetükkel és isteni nagyságukkal: John Assa-raf, Michael Bernard Beckwith, Lee Brower, Jack Canfield, Dr. John Demartini, Marie Diamond, Mike Dooley, Bob Doyle, Hale Dwoskin, Morris Goodman, Dr. John Gray, Dr. John Hagelin, Bill Harris, Dr. Ben Johnson, Loral Langemeier, Lisa Nichols, Bob Proctor, James Ray, David Shirmer, Marci Shimoff, Dr. Joe Vitale, Dr. Denis Waitley, Neale Donald Walsch és Fred Alan Wolf.

A produkciós csapat gerincét képező csodálatos embereknek: Paul Harringtonnak, Glenda Bellnek, Skye Byrne-nek és Nic George-nak.

Továbbá Drew Heriotnak, Daniel Kerrnek, Damian Corboynak és a többieknek, akik a film forgatása során velünk tartottak.

A Gozer Mediának a szuper grafikáért, amelyből árad A Titok-érzés, név szerint James Armstrongnak, Shamus Hoare-nak és Andrew Lewisnak.

A Titok-csapat elnök-vezérigazgatójának, Bob Rainone-nak, akit az ég küldött hozzánk.

Michael Gardinernek és az egész jogi és tanácsadó csapatnak, akik Ausztrália- és Amerika-szerte segítették munkánkat.

A Titok webes csapatának: Dan Hollingsnak, John Herrennek és mindenkinek a Powerful Intentionsnél, akik az internetes fórumot igazgatják és működtetik. És persze köszönet az odalátogatóknak is.

A régi nagy avatároknak és tanítómestereknek, akiknek az írásai felrobbantották bennem a lángot. Nagyságuk mindvégig velem volt az úton, és ezért mindannyiuknak hálás vagyok. Külön köszönet Robert Colliernek és a Collier Publicationsnek, Wallace Wattlesnek, Charles Haanelnek, Joseph Campbellnek és a Joseph Campbell Alapítványnak, Prentice Mulfordnak, Genevieve Behrendnek, valamint Charles Fillmore-nak.

Richard Cohnnak és Cynthia Blacknek a Beyond Wordstől, és Judith Currnek a Simon & Schustertől, amiért kitárták szívüket A Titok előtt. Henry Covi és Julie Steigerwaldt szerkesztőknek.

Azoknak, akik megosztották velünk történetüket. Ők Cathy Goodman, Susan és Colin Sloate, Susan Morrice, a Belize Natural Energy igazgatója, Jeannie MacKay és Joe Sugarman.

Az ösztönző tanításokért Dr. Robert Anthonynak, Jerry és Esther Hicksnek és Abrahamnek, David Cameron Gikandinak, John Harricharannak, Catherine Pondernek, Gay és Katie Hendricksnek, Stephen MR Coveynek, Eckhart Tollénak és Debbie Fordnak. A nagylelkű támogatásért Chris és Janet Attwoodnak, Marcia Martinnak, a Transformational Leaders Council tagjainak, a Spiritual Cinema Circle-nek, az Agape Spiritual Center stábjának, valamint a filmben szereplő tanítók asszisztenseinek.

Drága barátaimnak szeretetükért és támogatásukért. Ők Marcy Koltun-Crilley, Margaret Rainone, Athena Golianis és John Walker, Elaine Bate, Andrea Keir, továbbá Michael és Kendra Abay. Csodálatos családomnak: Peter Byrne-nek, nővéreimnek: Jan Childnak a felbecsülhetetlen értékű segítségért, Pauline Vernonnak, a néhai Kaye Izonnak és Glenda Bellnek, aki mindig mellettem áll. Erős és gyönyörű anyámnak, Irene Izonnak, valamint néhai édesapámnak, Ronald Izonnak, akinek a szeretete a mai napig beragyogja életünket.

Végül pedig lányaimnak, Hayley és Skye Byrne-nek. Hayley volt az, aki elindított engem életem igaz útján, Skye pedig követett és segített nekem e könyv létrehozásában, nagyszerűen megszerkesztve és átformálva mondanivalómat. Ők az én drágaköveim, akik puszta létükkel beragyogják életem minden egyes pillanatát.

Bob Proctor

FILOZÓFUS, ÍRÓ ÉS SZEMÉLYI EDZŐ

A Titok mindent megad neked, amire csak vágysz: boldogságot, egészséget, gazdagságot…

Dr. Joe Vitale

METAFIZIKUS, MARKETINGSZAKÉRTŐ ÉS ÍRÓ

Bármit birtokolhatsz, bármit megtehetsz és bármi lehetsz, vágyaid szerint.

John Assaraf

VÁLLALKOZÓ ÉS BEFEKTETÉSI SZAKEMBER

Bármit is szeretnénk, mindenünk meglehet. Nem számít, milyen nagyszabású dologról van szó.

Milyen otthonra vágysz? Szeretnél milliomos lenni? Milyen üzletről álmodozol? Szeretnél sikeresebb lenni? Mi az, amit igazán szeretnél?

Dr. John Demartini

FILOZÓFUS, KIROPRAKTŐR, GYÓGYÍTÓ ÉS A SZEMÉLYES ÁTALAKULÁS SZAKÉRTŐJE

Ez az élet Nagy Titka.

Dr. Denis Waitley

PSZICHOLÓGUS, AZ ELME LEHETŐSÉGEINEK KITÁGÍTÁSÁN DOLGOZIK

A múlt vezetői, akik ismerték A Titkot, maguknak akarták a vele járó hatalmat, ezért tudatlanságban tartották az embereket. Ők pedig mindennap elvégezték a munkájukat, majd hazamentek. Taposómalomban éltek, míg A Titok egy szűk réteg kiváltsága maradt.

A történelem során az emberiség mindig is sóvárgott A Titok bölcsessége után, de olyanok is akadtak szép számmal, akik megtalálták a módját, hogy a világ elé tárják ezt a tudást.

Michael Bernard Beckwith

LÁTÓ, AZ AGAPE NEMZETKÖZI SPIRITUÁLIS CENTRUM ALAPÍTÓJA

Rengeteg hétköznapi csodának voltam már tanúja.

Pénzügyi csodáknak, csodálatos fizikai, mentális és párkapcsolati gyógyulásoknak.

Jack Canfield

ÍRÓ, TANÍTÓ, ÉLETMÓD-TANÁCSADÓ, MOTIVÁCIÓS ELŐADÓ

Mindez annak köszönhető, hogy tudták, hogyan alkalmazzák A Titkot.

Mi A Titok?

Bob Proctor

Most bizonyára ülsz, és azon tűnődsz, mi is lehet az A Titok. Mindjárt elmesélem, én hogyan értettem meg.

Mindannyiunkat egy végtelen erő mozgat, és ugyanazok a törvények vonatkoznak ránk. Az univerzum törvényei olyan precízek, hogy lehetővé teszik űrrepülők megalkotását, amelyek embereket visznek a Holdra, századmásodperces pontossággal landolva a felszínén.

India, Ausztrália, Új-Zéland, Stockholm, London, Toronto, Montreal, New York – bárhol is élj, téged is ugyanaz az erő, ugyanaz a törvény mozgat. A vonzás törvénye!

A Titok nem más, mint a vonzás törvénye!

Mindent, amit az életedben tapasztalsz, te magad vonzottál be, mégpedig az elmédben megjelenő képek által. A gondolataid által. Bármi is történjen a fejedben, az előbb-utóbb az életedben is megjelenik.

„Minden gondolatod valóság – igazi hatalom.”

Prentice Mulford (1834–1891)

A valaha élt legnagyobb tanítók mondták, hogy a vonzás törvénye az univerzum leghatalmasabb törvénye.

Olyan költőóriások örökítették meg műveikben, mint William Shakespeare, Robert Browning és William Blake. Kiváló zenészek – például Ludwig van Beethoven – komponáltak zenét róla. Elévülhetetlen érdemű művészek, köztük Leonardo da Vinci festették meg képeiken. Nagy gondolkodók – Szókratész, Platón, Ralph Waldo Emerson, Pitagorasz, Sir Francis Bacon, Sir Isaac Newton, Johann Wolfgang Goethe és Victor Hugo – foglalkoztak vele írásaikban. Ezek az emberek egytől egyig halhatatlanok, akiknek legendás története és munkássága évszázadokat élt túl.

Vallások – köztük a hinduizmus, a hermetikus tradíció, a buddhizmus, a judaizmus, a kereszténység és az iszlám –, valamint ősi kultúrák, például a babilóniaiak és az egyiptomiak szent szövegeiben és történeteiben találhatunk rá utalásokat. Ha az ősi írásokat tanulmányozzuk, minden században megtaláljuk a törvény lenyomatát. Már Krisztus előtt 3000 táján kőbe vésték. Bár voltak, akik mohón csak maguknak akarták, ez a tudás valójában mindig is elérhető volt bárki számára.

A törvény születése egészen az idők kezdetére nyúlik vissza. Mindig is volt, és mindig is lesz.

Ez a törvény határozza meg az univerzum egészének rendjét, beleértve a te személyes életed minden egyes pillanatát és történését is. Nem számít, hogy ki vagy és hol élsz, teljes egészében a vonzás törvénye határozza meg tapasztalataidat, mégpedig az elmédben felbukkanó gondolatok által. Ez utóbbiak révén te magad hívod életre és működteted ezt a mindenható törvényt.

1912-ben Charles Haanel úgy jellemezte a vonzás törvényét, mint „a leghatalmasabb és legcsalhatatlanabb törvényt, amelyen az egész teremtett világ alapul”.

Bob Proctor

A bölcsek mindig is tudtak erről, egészen az ősi babilóniaiaktól kezdve. Egy kis, kiválasztott embercsoport mindig is tisztában volt vele.

Az ősi Babilónia életéről és mesés gazdagságáról sokat kiderítettek már a tudósok. Gondoljunk csak a világ hét csodájának egyikére, a babiloni függőkertre. Az ott élő emberek nem csak ismerték az univerzumot meghatározó törvényeket, de azt is tudták, hogyan fordítsák ezeket a saját hasznukra, ennek köszönhetően pedig a világ egyik leggazdagabb népévé váltak.

Bob Proctor

Mit gondolsz, mi az oka annak, hogy az emberiség összbevételének mintegy 96 százaléka a népesség 1 százalékának zsebében landol? Ugye nem hiszed, hogy ez csupán véletlen?

E mögött tudatosság rejlik. Ők azok, akik ismerik A Titkot, amelyet most megosztunk veled.

Azok, akiknek sikerült meggazdagodniuk – tudatosan vagy tudattalanul –, mindannyian A Titkot alkalmazták. Az ő gondolataik bőségről és gazdagságról szólnak. Nem hagyják, hogy bármilyen ellentétes elképzelés gyökeret verjen az elméjükben. Meghatározó gondolataik a gazdagságról szólnak. Csak a bőséget ismerik, más nem is létezik számukra. Akár tisztában vannak vele, akár nem, ezek az emberek gondolataikkal vonzzák magukhoz fényűző életüket. Esetükben a vonzás törvénye működik.

A Titok és a vonzás törvényének működése magától értetődő azoknak az embereknek a példájában, akik hatalmas vagyonra tesznek szert, aztán az egészet elvesztik, majd rövid időn belül újra meggazdagszanak. Ilyenkor – akár tudnak róla, akár nem – gondolataikat alapvetően a bőség képei uralják; ez az, ami kezdetben hozzásegíti őket mesés vagyonukhoz. Aztán egyszer csak elkezdik beengedni elméjükbe a pénzük elvesztéséről szóló elképzeléseket, mígnem azok válnak központi gondolatukká. Amint a gazdagság elképzelését a veszteségtől való félelem váltja fel, búcsút mondhatnak a pénzüknek. Ezzel azonban a félelem is megszűnik, az ember elméje pedig visszaáll arra az alapvető gondolkodásmódra, amelyben a bőség uralkodik. Vagyona ennek megfelelően hamarosan visszatér.

A törvény válaszol a gondolataidra, bármiről szóljanak is.